Oscar Pistorius-slotbetoë: Roux wys op verskil tussen geloofwaardigheid en betroubaarheid | Maroela Media
Barry Roux, vir Oscar Pistorius, het Donderdagmiddag met sy slotbetoog in sy kliënt se moordverhoor begin en "belangrike punte" aan die hof beskryf in 'n poging om die atleet se onskuld te bewys.
Roux het aan die Pretoriase hooggeregshof gesê daar is belangrike punte wat die staat ignoreer het terwyl hy sy saak teen Pistorius wou bewys. Hy het die staat se bewering dat sy kliënt slegs angstig was toe dit hom gepas het, uitgedaag. "'n Angstige persoon loop nie rond en wys sy weerloosheid nie," het Roux gesê. Hy het gesê angs word veroorsaak deur 'n spanningsvolle situasie.
Nel het aangevoer die verdediging het nie feitelike bewyse verskaf dat Pistorius in 'n hoë stem skree wanneer hy onder spanning verkeer nie. Roux het na staatsgetuies se getuienis verwys oor gille wat die aand by Pistorius se huis gehoor is. Hy het gesê die staat het slegs die getuienis van twee paartjies oorweeg wat aanvoer dat hulle 'n vrou se "bloedstollende gille" gehoor het. Ander bure het glo getuig hulle het 'n man hoor skree.
Volgens Roux het die staat dit ook nie duidelik gemaak of hy glo dat die eerste geluide, wat die bure glo gehoor het, van Pistorius se krieketkolf af gekom het toe hy die deur wou oopbreek nie, en of dit geweerskote was nie.
Roux het ook gesê daar is 'n verskil tussen die betroubaarheid en geloofwaardigheid van 'n getuie. Hy sê getuies maak soms onbewustelik foute en glo hul eie weergawes.
Roux sal na verwagting Vrydag sy slotbetoog afhandel wanneer hofverrigtinge om 09:30 hervat.
Pistorius staan tereg op 'n aanklag van moord nadat hy Reeva Steenkamp op 14 Februarie 2013 by sy huis in Pretoria-Oos doodgeskiet het. Hy voer aan hy het haar vir 'n inbreker aangesien. Hy staan ook tereg op aanklagte wat verband hou met die oortreding van die Vuurwapenwet.